Дзед і яйкі

[bookmark: _GoBack]Апавяданне пра ўпартага дзеда. Прысвячаецца 
Жыў-быў дзед. Улетку паловіць язёў і шчупакоў на Дняпры, узімку бандарыць – так і меў пляшку гарэлкі ды мех бульбы. А да чаго ж упарты быў. Дзеці яго параз’яжджаліся – хто ў мястэчка, хто ў горад. А ён сядзіць на дзвюх скарбовых дзесяцінах і думае, як пратапіць сцюдзёную струхлелую хату. Калі хто з дзяцей запрашаў бацьку да сябе, Яўхім толькі і казаў: «А на каго ж я ўсё гэта пакіну?»
Па нядзелях падняпроўская інтэлігенцыя збіралася ў карчме і раскладвала карты. Рэдка  дзеду шанцавала ўзяць «дзявяты вал» – часцей аддаваў рубель ці два. Але адагнаць ад стала яго было немагчыма. А які ж заўзяты быў у выпіўцы! Тут роўных яму не знаходзілася.
– Дзед Яўхім, а давай па пляшцы? – пытаў часам недасведчаны юнак.
– А хадзем, байструк, – пагаджаўся дзед.
Пляшкі той яму было на пяць хвілін. Юнак вып’е чарку – рука адразу цягнецца да гурка ці кавалка вяндліны. А дзед ужо апаражніў тры і толькі ўсміхаецца.
– Ай дзед, ну і арганізм, – толькі і зайдросцілі яму мужыкі.
Яўхім гэтай сваёй незвычайнай здольнасцю ганарыўся. Чуткі аб ёй разыйшліся па ўсіх навакольных карчмах. Хто не бачыў, спачатку не верыў. А пасля толькі і здзіўляліся:
– Малайца, дзед! Маеш яйкі.
Жылося Яўхіму добра, і нічога яго не турбавала. Рэвалюцыю дзед не падтрымаў: навошта ліць кроў, калі гарэлка і рубель усё роўна ёсць?
– Карчы пранцаватыя, – казаў ён пра мужыкоў, якія збіраюцца ў настаўніцкай хаце. – Якога д’ябла ісці супраць цара? Ён жа разумны, за сялян душой. Не ўсё проста даходзіць, а так добрая душа.
Пасля дзед даведаўся, што меншы сын яго, настаўнік з рагачоўскай вёскі, апынуўся ў астрозе: з грамадой пайшлі адбіраць панскую зямлю і трапілі ў кіпцюры казакоў. Яўхім з’ездзіў да сына, падвёз сала з хлебам ды цёплы кажух, але даракаў хлопца.
– Ну чаго ты, сынку, туды пайшоў? Меў жа рубель і пашану. Сядзеў бы ціха ды піў гарэлку.
– Пайшоў, бо маю яйкі, баця, – адказаў яму сын і зрабіўся нейкім панурым і маўклівым.
Рэвалюцыя сцішылася – і зноў пайшло сялянскае жыццё звыклым чынам. Неяк пад Каляды надумаўся Яўхім з’ездзіць у мястэчка: было сёе-тое, што можна прадаць на кірмашы. Ды і самы час  прыдбаць сала і гарэлкі да свята.
У нядзелю дзед запрог каня і накіраваўся да шашы на мястэчка. Ехаць трэба было вёрст пятнаццаць. Уначы снег добра засыпаў шлях і яшчэ патроху працягваў ахутваць ялінкі. Конь бег марудна – і не дзіва па такой дарозе –, але хутка даставіў гаспадара на патрэбнае месца.
Дзень для гандлю Яўхім абраў «прыдатны». Дарогі да мястэчка так заваліла, што нават напярэдадні Калядаў ехаць на кірмаш не шмат хто наважыўся.
– Ну ты дзед і вар’ят. Маеш яйкі, – казалі нешматлікія мясцовыя гандляры. У іх справа яшчэ больш-менш ішла. А каму ў свята патрэбны дзедавы вёдры і бочкі? Патаргаваўся з адным габрэям, ды і той махнуў рукой. Тым часам снег узмацняўся і ўжо амаль перайшоў у завіруху.
Змяркалася. Яўхім усвядоміў, што справа дрэнь, і пашыбаваў да карчмы: не зарабіў, дык хоць мясцовай гарэлкі пакаштуе. Замовіў бульбы с лісічкамі і пайшоў і выпіў пляшку: шлях дадому доўгі – трэба ж сагрэцца. На дзеда пазіралі як на дзівака.
– Ну ты з глузду з’ехаў, братка? – казаў стары Нупрэй, гаспадар карчмы. – Куды ты паедзеш у такую завіруху? Заставайся тут, паспіш на тапчане.
– А я хіба гумовы? – пажартаваў ужо троху п’янаваты дзед і ў добрым гуморы пакрочыў да выхада
У завеі Яўхім ледзь бачыў каня. Ехалі марудна, але яшчэ ніштавата. Вярстах у пяці ад мястэчка шаша пайшла лесам. Тут ужо стала зусім блага. Конь з вялікай цяжкасцю перастаўляў ногі. Дзед, як мог, падбадзёрваў бедную жывёліну.
– Ну давай, кляча, засталося ж ужо ўсяго нічога.
Сам Яўхім ледзь трымаў лейцы ў руках. Пальчаткі змакрэлі – ніякай карысці ад іх ужо не было. Вочы дзед амаль што заплюшчыў: адкрываць іх шырока пад снегам было цяжка. Змораны конь ужо хрыпеў і нарэшце зусім спыніўся.

***

Зранку два местачкоўцы ехалі па дровы. Уначы прайшоў снег, але падмарозіла някепска, таму сані ехалі борзда. Раптам наперадзе ўзнікла нешта буйное.
– Здаецца, сані, Сцяпан, – сказаў барадаты хлопец, які трымаў лейцы.
Пад’ехалі бліжэй. Троху ў баку ад шашы, схаваўшы морду пад ялінкаю, ляжаў конь. Адчуўшы набліжэнне людзей, жывёліна фыркнула. У санях сядзеў чалавек. Яго ногі  амаль напалову засыпала снегам.
– Тпру, – спыніў каня Сцяпан. – Янка, хадзі паглядзі.
Янка падыйшоў да саней, памацаў іх кіроўцу.
– Халодны. Ужо здранцвелы.
– Дык вядома. Вар’яцтва – ехаць у такую завею. Хто ж гэта такі?
– Здаецца, Яўхім, бандар з Залужжа. Хлопцы казалі, учора на кірмашы гандляваў.
– Не пашанцавала мужыку. А меў жа яйкі.




Як палкоўнік Касцюшка з немцам выпіваў
Пра патрыятызм і натуралізацыю. 
Гісторыя гэта адбылася ў даўнія часы. Не жылі тады ні нашыя дзяды, ні нават іх прадзеды. Край наш, дзецюкі, калісь зваўся Літвой. Жылі мы багата і мелі моцную дзяржаву. Але наша магутнасць не давала спакою Маскве. Маскавіты лічылі гэтыя землі сваімі і часам спрабавалі іх адабраць. Змагацца супраць іх толькі ўласнымі сіламі нашым продкам было складана, таму пайшлі яны на унію з Польшчай.
Спачатку хаўрус быў удалым. Палякі і літвіны выбралі моцнага агульнага караля, які вярнуў значную частку захопленых замель. Але здзейсніць усе свае планы ён не паспеў. Ты не менш хутка адваявалі і Смаленск. А далей у новай дзяржавы ўзніклі праблемы – Максва гэтым скарысталася і пачала вялікую вайну.
Ох і крывавая была бойка. Нікога не абмінуў гэты вір. Шмат гарадоў зруйнавала тая вайна. Багата жанок і дзяцей узялі ў палон. Панішчыла страшная маланка палову літвінаў. Цяжка было палякам і літвінам, бо моцнага войска яны не мелі. Калі ўзнікала пагроза,  продкі нашы збіралі наёмную шляхецкую армію: з пяці валок зямлі выстаўлялі аднаго конніка.
У Масквы армія была добрая – спыніць іх не маглі доўга. Узялі яны і Смаленск, і Магілёў, і Вільню. Праз некалькі гадоў войска ачуняла і пачало выганяць ворага. Неяк літвіны сутыкнуліся з маскавітамі бліз Полацка. Хутка на дапамогу падыйшла і польская дывізія. Хаўрусная армія разбіла царскіх жаўнераў – толькі і бачылі іх пяты. І пачалося свята. Балявалі, быццам вайна ўжо скончана. Да войска прыехаў нават манарх – пад ногі яму кінулі дзясяткі варожых штандараў. Але ваяваць далей ніхто пакуль не спяшаўся.

***
Палкоўнік Касцюшка задаволена пацягваў віно. Напой выклікаў у яго галове вір светлых надзей. За рашучыя дзеянні ў бітве ён атрымаў падзяку ад камандзіра польскай дывізіі. І гэтая акалічнасць давала падставы для пэўных разлікаў. Хутка – у гэтым ён ужо не сумняваўся – вайна скончыцца, і яе героі лёгка знойдуць месца пад сонцам у мірным жыцці.
Камандзіра дывізіі палкоўнік ведаў ужо больш за дзесяць гадоў. Пазнаёміліся яны ў казацкім палоне. Не сказаць, каб дужа пасябравалі, але цяпер крочылі па вайсковым жыцці разам. Прозвішча лёгка выдавала у Касцюшку прадстаўніка вядомага літвінскага шляхецкага роду, але гэта не перашкаджала яму служыць у польскай дывізіі. Ды, зрэшты, якая розніца? Палкоўнік ўжо пачаў забываць, што нарадзіўся пад Баранавічамі. Некалькі гадоў ён амаль не размаўляў на роднай мове і цалкам атаесамляў сябе з палякамі. Для тагачаснай шляхты гэты была звычайная гісторыя: усе імкнуліся быць падобнымі на польскіх магнатаў і адарвацца ад бруднага мужыкага ладу.
Ад разважанняў Касцюшку адарваў стук у дзверы.
– Wejdź!* – гучна сказаў палкоўнік.
У пакой сялянскай хаты, якую часова займаў палкоўнік, увайшоў каржакаваты чалавек са стомленым тварам. Касцюшка адразу пазнаў у ім нямецкага оберштэра. Той камандваў наёмным палком у складзе літоўскага войска і апошнія некалькі дзён ваяваў побач з палкоўнікам.
 – Witam!** – узрадаваўся палкоўнік. – Nie chcesz skosztować winа?**
– Dzięki, nie odmówię***, – усміхнуўся оберштэр. – Дарэчы, можаце размаўляць са мной па-руску (так тады называлі старабеларускую мову – аўт.), – амаль без акцэнту прапанаваў немец.
– Адкуль жа вы ведаеце гэтую мову, спадар оберштэр? – вельмі здзівіўся Касцюшка.
– Мой дарагі палкоўнік, столькі гадоў ваюючы поруч з літвінамі, можна не толькі вывучыць іх мову, але і непрыкмента зрабіцца шляхчіцам з нейкага буйнога роду.
Палкоўнік дастаў другі келіх, яшчэ адну пляшку віна і наліў неспадзяванаму госцю.
– За перамогу! – падняў келіх Касцюшка. Немец кіўнуў і чокнуўся с палкоўнікам. Віно спякотнай бруёй ударыла ў галаву афіцэра. Оберштэр задаволена ўздыхнуў.
– Вы мяркуеце, вайна ўжо скончаная?
– А як жа не? – здзівіўся пытанню Касцюшка. – Бачыце, як мы ім нападдалі. Цяпер можна ісці і на Маскву. Кароль не дарма прыехаў. Напэўна, праз дзень-два пойдзем далей. Здзіўлюся, калі зіму сустрэнем не ў Смаленску.  
– А я б не быў так упэўены. Вы ж ведаеце сітуацыю.
Палкоўнік адразу зразумеў, да чаго хіліць немец. Апошнім часам замежным наймітам, у тым ліку і палку оберштэра, не плацілі. А які іншаземец пойдзе ваяваць без грошай?
– Ну ў войску ж не толькі чужынцы, – заўважыў Касцюшка. – Нават калі ўсе іншаземцы адмовяцца ісці далей, думаю, мы здолеем і самі.
– А хіба адмовяцца толькі іншаземцы? – рассмяўся немец. – Літвінская канфедэрацыя не бачыць грошай ужо каторы месяц. Яны лаюць караля, як толькі могуць. Не здзіўлюся, калі заўтра іх палкі не зрушаць з месца.
Палкоўнік не знайшоўся, што адказаць. Выпілі яшчэ па келіху. Касцюшку зрабілася млосна, але ў той жа час карцела распачаць спрэчку.
– Літвіны – гэта ўжо іншая справа. Ім, вядома, хочацца зарабіць, але яны ў адрозненне ад вас ваююць за сваю краіну.
– Яны ваююць за свае маёнткі, – выправіў суразмоўцу оберштэр. – Пакуль вайна ідзе на іх зямлі, вядома, слкладаць зброю яны не будуць: прыйдуць маскавіты – і капут іх надзелам. Навошта ім зараз ісці на Маскву? Хіба толькі дзеля грошай. А грошай яны не бачылі ўжо некалькі месяцаў.
– Гэта ж і іх дзяржава, – захмялелы палкоўнік з цяжкасцю падбіраў словы на забытай за некалькі гадоў мове. – Ёсць жа ў іх патрыятызм…
– Які патрыятызм, палкоўнік? – усміхнуўся немец. – У труне яны бачылі агульную дзяржаву. Вы мяркуеце, яны пайшлі на унію праз патрыятызм? Палякі ж адабралі ў іх ваяводствы. Не. Яны, перш за усё, хацелі захаваць свае надзелы. А калі б прыйшлі маскавіты, іх бы адабралі. Тонкі разлік.
Касцюшку ўжо цяжка было пярэчыць. Ён адчуваў, што прайграе гэтую нечаканую бітву.
– Але ж яны размаўляюць па-польску, належаць да каталіцкай веры.
– Вы не разумееце гэты народ, палкоўнік. Народ, з якога, між іншым, выйшлі самі. Літоўская шляхта размаўляе па-польску і ходзць у каталіцкія касцёлы не праз любоў да гэтай культуры, не. Яны проста не хочуць быць падобнымі да сваіх сялян. Іх яны лічаць быдлам, а мову сабачай. Вы, палкоўнік, ваююце не побач з літвінамі праз тыя ж памкненні. Вы хочаце адмежавацца ад гэтага народа.
І народ таксама ненавідзіць шляхту. Чаму, вы думаеце, сяляне так лёгка пераходзілі на бок маскавітаў? У памежных раёнах была моцная прапаганда. Народу абяцалі, што цар абароніць іх паноў-«палякаў», якія для сялян ужо горш за ворагаў. А шляхта і не магла пераканаць ў адваротным. Не, вядома, патрыёты-шляхцічы засталіся, але іх не так шмат. А без патрыётаў не вытрывае ніякая дзяржава.
– А ў маскавітаў іх хіба багата?
– Магчыма, і не. Але ведаеце, у чым яшчэ адна ваша праблема? Свае грошы вы выдаткуеце не туды. Не так цяжка стварыць моцную рэгулярную армію. Замест гэтага вы акрамя шляхчіцаў наймаеце яшчэ і немцаў з венграмі. Зразумела, што мы дасведчаныя ваяры, але трымаемся толькі на грошах. Дык ці не лепш будзе выхаваць уласнае войска? Моцную армію, якая будзе ваяваць за радзіму. А вы толькі дарма выкідаеце грошы.
Немец асушыў чарговы келіх і павольна працягнуў далей.
– Але я не скарджуся, не падумайце: мне ж ад гэтага лепш. Мы ваюем і атрымліваем немалыя грошы за любімую справу. А як распараджацца скарбовымі сродкамі, гэта ўжо вашая справа, – лагодна ўсміхнуўся оберштэр.
Спрачацца далей не было сэнсу. Касцюшка адчуваў, што немец мае рацыю. Дапілі другую пляшку. Оберштэр развітаўся і, хістаючыся, пайшоў да сваіх жаўнераў. Палкоўнік застаўся сам-насам са сваімі сумнымі думкамі.
Назаўтра на Маскву не пайшлі. Не пайшлі і праз тыдзень, і нават праз месяц. Наёмныя шляхецкія і іншаземныя палкі адмовіліся рухацца, пакуль ім не заплоцяць.
* – Уваходзьце! (польск.)
** – Вітаю! Не жадаеце пакаштаваць віна? (польск.)
*** – Дзякуй, не адмоўлюся. (польск)
Cлова
Ягору Марціновічу
На мураўёўскай шыбеніцы на віленскім шляху
Вісеў паўстанец-каліновец, схіліўшы галаву.
Суворымі вачыма глядзеў ён смерці ў твар:
Даў яму агеньчык Яська-гаспадар.

Не ведаў усё тутэйшы, як сябе назваць,
Пакуль не прачытаў адну газету з Вільні,
Што простым, родным словам
Падняла нас з магілы.

Казалі, памяркоўныя –
Дык не, паўсталі ўзброеныя,
І случакі-паўстанцы рушылі ў свой бой,
Бо не зламалі праўду чырвоныя дакрэты.

І як ні піравалі тройкі,
Той голас усё ж да нас дайшоў,
Скрозь Салаўкі, Амерыканку,
Жах гэпэушных кіпцюроў.

Прайшлі гады – зноў літвінаў
Абудзіла толькі слова.
Жах Курапатаў узяў прабіўся
Праз вір хлусні і таямніцаў.

Цяпер хапае паляўнічых
На нашы думкі і ідэі.
Дручкамі выбіваюць згоду,
Судамі нішчаць усе надзеі.

Усё ж ёсць у нас адзін агеньчык –
І ім яго не патапіць.
Стрэлы знішчаюць толькі целы,
А слова куляй не забіць.
